Beitbrug-dwelmsmokkelaar wag vir hofdatumArgieffoto Daar is nog nie duidelikheid wanneer ŉ vragmotorbestuurder, wat Sondag in hegtenis geneem is nadat hy “die grootste besending kokaïne ooit” die land in wou smokkel, in die hof gaan verskyn nie. Maroela Media het vroeër berig die Suid-Afrikaanse Inkomstediens (SAID) het Sondag op 80kg kokaïen beslag gelê by die Beitbrug-grenspos in Limpopo. “Die SAID kan bevestig dat sy doeane-span by die Beitbrug-grenspos Sondag op sy grootste besending kokaïen ooit beslag gelê het terwyl dit in die land ingesmokkel is,” het Marika Muller, woordvoerder van die SAID, Sondag in ŉ verklaring gesê. Sy sê die kokaïen, met ŉ straatwaarde van R23 miljoen, is in ŉ vragmotor gevind wat die land van Zimbabwe af probeer binnekom het. Muller sê die vragmotor kom van Malawi af. Sy sê daar is 100 A4-grootte pakkies kokaïen in die vragmotor gevind.